CELEX: 32011D0685
Language: sk
Date: 2011-10-13 00:00:00
Title: Vykonávacie rozhodnutie Komisie z  13. októbra 2011 , ktorým sa uznáva plná funkčnosť litovskej databázy hovädzieho dobytka [oznámené pod číslom K(2011) 7164]

14.10.2011   
            
            
               SK
            
            
               Úradný vestník Európskej únie
            
            
               L 269/36
            
         VYKONÁVACIE ROZHODNUTIE KOMISIE
   z 13. októbra 2011,
   ktorým sa uznáva plná funkčnosť litovskej databázy hovädzieho dobytka
   [oznámené pod číslom K(2011) 7164]
   (Iba litovské znenie je autentické)
   (2011/685/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1760/2000 zo 17. júla 2000, ktorým sa zriaďuje systém identifikácie a registrácie hovädzieho dobytka, o označovaní hovädzieho mäsa a výrobkov z hovädzieho mäsa, a ktorým sa zrušuje nariadenie Rady (ES) č. 820/97 (1), a najmä na jeho článok 10,
   keďže:
   
               (1)
            
            
               V článku 6 ods. 1 a 2 nariadenia (ES) č. 1760/2000 (ďalej len „nariadenie“) sa stanovuje, že hovädzí dobytok má byť označený a pri presunoch ho má sprevádzať pas.
            
         
               (2)
            
            
               V článku 6 ods. 3 nariadenia sa stanovuje, že členské štáty, ktoré majú počítačovú databázu, ktorú Komisia považuje za plne funkčnú, môžu stanoviť, že pas je potrebné vydať iba pre zvieratá, ktoré sú určené pre obchod v rámci Únie a že tieto zvieratá sú sprevádzané pasmi, iba ak sa presúvajú z územia príslušného členského štátu na územie iného členského štátu.
            
         
               (3)
            
            
               Litva predložila Komisii žiadosť o uznanie funkčnosti jej databázy hovädzieho dobytka. Táto databáza je základom litovského systému identifikácie a registrácie hovädzieho dobytka.
            
         
               (4)
            
            
               Litva predložila potrebné informácie, ktoré predovšetkým potvrdzujú, že jej databáza hovädzieho dobytka je v súlade s článkom 5 nariadenia: i) omeškania v oznamovaní udalostí sú v databáze zreteľne vyznačené a termíny pre oznamovanie presunov zvierat stanovené v nariadení sú teda dodržiavané; ii) pasy zvierat presúvaných mimo Litvy sú následne odovzdané príslušnému orgánu pri príchode; iii) existuje rozhranie medzi vnútroštátnou databázou hovädzieho dobytka a vnútroštátnou databázou schémy poľnohospodárskych platieb, ako aj vnútroštátnym veterinárnym informačným riadiacim systémom na účely účtovných kontrol súladu a výmeny užitočných údajov a iv) pokyny sú spresnené tak, že ušné štítky sa vydávajú a distribuujú v súlade s predpismi a tieto informácie sú k dispozícii prostredníctvom databázy.
            
         
               (5)
            
            
               Komisia preverila tieto informácie a považuje za primerané uznať funkčnosť databázy.
            
         
               (6)
            
            
               Vzhľadom na uvedené je vhodné uznať plnú funkčnosť litovskej databázy hovädzieho dobytka od 1. júla 2011,
            
         PRIJALA TOTO ROZHODNUTIE:
   Článok 1
   Litovská databáza hovädzieho dobytka sa uznáva za plne funkčnú od 1. júla 2011.
   Článok 2
   Toto rozhodnutie je určené Litovskej republike.
   
      V Bruseli 13. októbra 2011
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 204, 11.8.2000, s. 1.